## Rješenje kojim se ovlaštenom društvu Croba vrijednosnice d.o.o., Zagreb, oduzima dozvola za obavljanje poslova s vrijednosnim papirima iz članka 34. točke 1., 2. i 4. Zakona o tržištu vrijednosnih papira

### NN 51/2008 (5.5.2008.), Rješenje kojim se ovlaštenom društvu Croba vrijednosnice d.o.o., Zagreb, oduzima dozvola za obavljanje poslova s vrijednosnim papirima iz članka 34. točke 1., 2. i 4. Zakona o tržištu vrijednosnih papira

# HRVATSKA AGENCIJA ZA NADZOR FINANCIJSKIH USLUGA

**1720**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 52. Zakona o tržištu vrijednosnih papira (»Narodne novine« br. 84/02 i
138/06), Uprava Hrvatske agencije za nadzor financijskih usluga, po službenoj
dužnosti, u predmetu oduzimanja dozvole za obavljanje poslova s vrijednosnim
papirima ovlaštenom društvu Croba vrijednosnice d.o.o., Zagreb, Kvaternikov trg
9, na sjednici održanoj 17. travnja 2008. godine donijela je

## RJEŠENJE

1. Ovlaštenom društvu Croba vrijednosnice d.o.o., Zagreb, Kvaternikov trg 9, MBS:
080333127, oduzima se dozvola za obavljanje poslova s vrijednosnim papirima iz
članka 34. točke 1., 2. i 4. Zakona o tržištu vrijednosnih papira.
2. Ovlašteno društvo iz točke 1. izrjeke ovoga rješenja ne može u roku od 1
godine od dana konačnosti ovog rješenja, zatražiti ponovno izdavanje dozvole za
obavljanje poslova s vrijednosnim papirima.
3. Ovo rješenje upisuje se u Registar ovlaštenih društava, koji vodi Hrvatska
agencija za nadzor financijskih usluga, pod rednim brojem 74.
4. Ovo rješenje objavit će se u »Narodnim novinama«.

```
Obrazloženje
```

Komisija za vrijednosne papire Republike Hrvatske je rješenjem, klasa: UP/I-450-08/00-01/18,
od 10. veljače 2000. godine, društvu Croba vrijednosnice d.o.o., Zagreb (dalje:
Društvo) izdala dozvolu za obavljanje poslova s vrijednosnim papirima iz članka
26. stavak 1. točka 1., 2. i 3. Zakona o izdavanju i prometu vrijednosnim
papirima (»Narodne novine« br. 107/95, 142/98 i 87/00), a koji poslovi
odgovaraju poslovima s vrijednosnim papirima iz članka 34. točke 1., 2. i 4.
Zakona o tržištu vrijednosnih papira (»Narodne novine« br. 84/02 i 138/06, dalje
u tekstu: ZTVP).
Odredbama članka 52. stavak 1. točka 17. ZTVP-a propisano je da će Agencija
ovlaštenom društvu oduzeti dozvolu za obavljanje jednog ili više poslova s
vrijednosnim papirima, ako prestane ispunjavati uvjete na temelju kojih je
dobilo dozvolu za obavljanje poslova s vrijednosnim papirima, a u roku koji
odredi Agencija te uvjete ne ispuni.
Društvo je 29. studenoga 2007. godine obavijestilo Agenciju o namjeri prestanka
obavljanja poslova s vrijednosnim papirima za koje je istome izdana dozvola, te
prijenosu istih na društvo Croatia banka d.d., Zagreb, koje društvo je osnivač i
jedini vlasnik Društva.
U predmetu klase: 451-04/08-17/01 dana 7. siječnja 2008. godine zaprimljena je
obavijest Društva da s danom 1. siječnja 2008. godine isto prestaje obavljati
poslove s vrijednosnim papirima.
Osim navedenog, Društvo je 11. travnja 2008. godine ponovno obavijestilo
Agenciju da će članstvo u Središnjoj depozitarnoj agenciji d.d., Zagreb i
Zagrebačkoj burzi d.d., Zagreb, prenijeti na društvo Croatia banka d.d., Zagreb,
nakon što isto dobije dozvolu Agencije za obavljanje poslova s vrijednosnim
papirima.
Rješenjem Agencije klasa: UP/I-451-04/07-03/73 od 17. travnja 2008. godine,
društvu Croatia banka d.d., Zagreb, izdana je dozvola za obavljanje poslova s
vrijednosnim papirima iz članka 34. točka 1., 2., 5., 6. i 8. ZTVP-a.
Slijedom svega naprijed izloženog, Agencija je utvrdila da su ispunjeni uvjeti
iz članka 52. stavak 1. točka 17. ZTVP-a za oduzimanje dozvole Društvu, te je
odlučila kao u točki 1. izrijeke ovog rješenja, a što će se upisati u Registar
ovlaštenih društava u koji je Društvo upisano pod rednim brojem 74.
Na temelju ovlaštenja iz članka 52. stavak 3. ZTVP-a odlučeno je kao u točki 2.
izrjeke ovog rješenja.
Sukladno odredbama članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/08-02/13
Urbroj: 326-111/08-2
Zagreb, 17. travnja 2008.

Predsjednik Uprave
**Ante Samodol**, v. r.

Rješenje, NN 51/2008-1720
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)